khistorydata/jeongjo-sjw-relations huggingface dataset:
정조 5년
辛丑十一月初八日初更三點。上御誠正閣。兵曹參判入侍時。兵曹參判鄭昌聖。一直提學沈念祖。右副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。見今寶鑑草本。則人各撰出。文體不同。勢所固然。而若論備詳。則兵參當居第一矣。明廟寶鑑所載傳敎。多有減刪。雖曰欠詳。而若使全數登草。則亦涉太煩。是堪難便矣。念祖曰。今此寶鑑。取其春秋謹嚴之義。故終難裁刪矣。上曰。徐奉朝賀校正之文。頗得精實。以是纂出。可也。昌聖曰。聖敎。宜矣。上曰。先朝寶鑑告完後。國朝寶鑑。繼以撰出。好矣。昌聖曰。奉朝賀今方繼撰云矣。上曰。春坊日記今已抄出。而載錄太簡。參考政院日記。以成完帙。而卿其出草後。更爲正書。好矣。昌聖曰。凡例則一經稟裁後。可以定例矣。上曰。昨年十一月十一日五星聚箕云。卿其聞之乎。昌聖曰。臣果得聞。而此是不世之祥矣。上曰。趙聖復諡狀。誰果撰出乎。念祖曰。姑未聞知矣。上曰。近來錢貸極貴云。是何故也。時偉曰。錢荒到處皆然。莫知其故矣。上曰。嶺營亦然云。此是國之雄藩。而如是蕩殘。事甚可悶。此弊或緣蕩債而然乎。時偉曰。果然矣。今此蕩債之擧。雖出於恤民革弊之意。而其所停罷之惠。不及於小民。全歸於將校營屬。固可謂有惠無實矣。上曰。向時御史。何不熟商而論啓乎。監司亦不善爲矣。時偉曰。臣兄則果畢陳其弊云矣。宇鎭曰。同副承旨方有實𧏮云矣。命書傳敎曰。同副承旨李世奭。聞其實𧏮甚劇云。今姑許遞。前望單子入之。命退。諸臣以次退出。
정조 5년
行都承旨嚴璹藥院進。行左承旨金尙集坐直。右承旨徐有防坐直。左副承旨趙時偉坐。右副承旨申應顯未肅拜。同副承旨金宇鎭坐。注書趙興鎭仕李祖承病。假注書趙衍德藥院直。事變假注書徐有沂仕。
정조 5년
傳于金尙集曰。試官與講員入侍。
정조 5년
傳于趙時偉曰。禮兵房承旨入侍。
정조 5년
趙時偉啓曰。大司成黃昇源。除拜後過三日不爲出肅。依定式推考警責。仍卽牌招察任。何如。傳曰。允。
정조 5년
以大司成黃昇源上疏。傳于趙時偉曰。如無特敎。則新除之後。一上辭疏。無所不可。而此則不然。日再出牌。以傷事面。況下飭敎。促令行公。則豈可捧入。此等之疏。事之屑越。莫甚於此捧納承旨。從重推考。此上疏還給。
정조 5년
以大司成黃昇源牌不進罷職傳旨。傳于趙時偉曰。只推。更爲牌招。
정조 5년
以十一日輪對官。取稟。傳于金尙集曰。爲之。
정조 5년
傳于金尙集曰。政官牌招開政。
정조 5년
有政。吏批。行判書李衍祥進。參判金文淳進。參議沈念祖內閣進。右承旨徐有防進。以徐鼎修爲刑曹參議。鄭東浚爲兼中學敎授。金載久爲文化縣令。再政。以林蓍喆爲大司諫。李鼎揆爲兼南學敎授。
정조 5년
兵批。判書李性源病。參判鄭昌聖替直。參議尹冕東病。參知沈有鎭入直進。右副承旨趙時偉進。副護軍許任。副司正鄭㵙。
정조 5년
趙時偉啓曰。新除授同副承旨丁範祖。時在洪忠道忠州地。斯速乘馹上來事。下諭。何如。傳曰。許遞。前望單子入之。
정조 5년
傳于趙時偉曰。前大司諫申應顯敍用。
정조 5년
備忘記曰。本府無主管之人。且因同敦寧疏。有稟處之命。安春君烿。有司堂上差下。與同敦寧李瀁。宗簿提調趙晙。爛議便否。仍又就議。時原任大臣。再明日次對。竝令入侍。
정조 5년
金尙集。以司僕寺內乘。以一二提調意啓曰。再明日展拜時。本寺正例爲進輿差備。而正林錫喆。奉命出彊矣。今姑改差。其代卽令該曹。口傳差出。以爲進參之地。何如。傳曰。允。
정조 5년
趙時偉。以禁衛營言啓曰。貳極門把守千摠敎鍊官各一員。千摠依下敎。自明日除出。以元入直把摠哨官。兼管把守之意。敢啓。傳曰。知道。
정조 5년
吏曹口傳政事。以趙榮弼爲司僕寺正。
정조 5년
趙時偉。以戶曹言啓曰。前因內需司所報。以本司移屬各宮房土地之在於全州等六邑者。文跡昭然。而各邑之不爲推送委折。査問後更爲稟處之意。草記允下。行會本道矣。査牒今纔來到。而全州則以出稅年久。無文跡可徵。不可以六十年前打量成冊。有所歸屬。高山則以本縣田案中。明以民結載錄。則不可以導掌收稅時陳起。區別成冊。有所憑信。雲峯則以該宮屯結。辛亥大水沙汰之後。一倂歸屬元結。今無査閱之事。南原則以土地雖在東面。乃是民結。曾無土稅別捧之事。扶安則以今此土地轉相買賣。文券昭然。內司下送冊子。雖爲明白。事在年久。無路覈實。靈巖則以丙申出稅之後。露兒島田畓外。初無如許土地。又無打量成冊爲言。故取考臣曹所在田案及丙申出稅時。自本道。修來有無土成冊。則全州雲峯兩邑。己亥改量案中。或以龍洞宮屯。或以大嬪房屯懸錄。則折受無主土地。作爲該宮房屯庄者明白無疑。而雲峯之辛亥沙汰。不過爲十四結零。則免稅雖曰移付元結。而餘地固當自在其處。扶安靈巖兩邑。則己亥改量案中。或以民結。或以宮免稅載錄。若其民結云者。雖指無土之稱宮免稅云者。固是有土之謂也。而丙申成冊中。混入比四邑宮結於無土秩者。已是其時營邑之不察。今此邑報之不考久遠文書。只憑邑民之言。而亦稱無土。未免襲謬。南原則己亥量案中。以明惠宮免稅載錄。丙申出稅時。以有土報來。旣曰宮稅。又云有土。而康熙二十六年。本府使着署踏印之打量成冊初行。特書無主改打量云。而尙留內司。則乃是非民結。而卽有土也。何可以出稅之故。竝與土稅而不納乎。內司文跡。旣已昭然。而田案所付出稅成冊。又多可徵。則今於別判付。査實之下。各邑守令之不加詳覈。徒事漫漶者。已極可駭而至以事在年限之後。不可歸屬云者。尤涉未安。聽訟年限。卽指小民相訟之謂也。何可移施於自官行査之事。而況傳來田民。不拘年限。亦是法文。則以此以彼。俱無可據。更令道臣。別定査官。與各該邑守令。眼同覈出。以爲修成冊移送內司之地。至於高山所在土地。則內司雖有久遠打量冊子。己亥改量案中。明惠宮免稅下。又以民結書錄。則此乃民結免稅也。出稅之後。更無可推者。此則置之。如何。傳曰。允。
정조 5년
又以義禁府言啓曰。金海前府使孫相龍拿囚之意。敢啓。傳曰。捧供以聞。
정조 5년
正言鄭在信疏曰。伏以臣百無才能。何敢以言責自居。而適當遇災側修之日。十行絲綸。譪然求助。臣愚衷所激。不敢終默。略以芹曝之誠。粗效一得之見矣。批旨逐條開納。眷渥隆摯。迥出尋常。顧此疎逖賤臣。何以得此於君父之前。且惶且愧。不覺感淚之被面也。臣於是。仰佩恩遇。不揆僭猥。冒沒肅命。始參講筵。及登玉陛。忠愛倍切。而只緣學識固陋。言辭拙訥。終不能仰答虛受之聖意。隨行而入。伈伈而退。自顧增恧。人將謂何。以此滅裂之姿。實不合苟蹲於臺地。此臣所以冒瀆於黈纊之聽。冀蒙鞶帶之禠。而抑臣又有私情萬萬悶急者。竝此哀籲焉。臣早失所怙。與母爲命。臣母今年七十有四矣。蒲柳已凋。膏盲轉深。病在虛勞。百藥無效。居常凜綴。傍觀莫不危之。臣無他兄弟。獨自扶護。雖州里族黨之間。不得爲離舍暫出之計。顧臣今日之行。只出於怵畏義分。乍入旋歸之意。而意外新除。遽辱此際。徊徨遲回。時月已久。旅邸耿耿。夜不能寐。卽接家信。則臣母宿病之外。又添目前寒感。諸症斗加。飮啖全却。臣自聞此報。方寸益撓。按住供職。固無可論。而徑情擅行。亦所不敢。不得不短章呼籲於慈覆愍恤之下。伏乞天地父母。俯垂矜諒。亟命遞改臣職名。俾得安意歸護。千萬至祝。臣無任屛營祈懇之至。答曰。省疏具悉。所請有違格例。爾其勿辭。往護母病。
정조 5년
辛丑十一月初九日初更三點。上御誠正閣。坐直承旨檢校直閣入侍時。檢校直閣徐鼎修。右承旨徐有防。假注書趙衍德。記事官金鳳顯。別兼春秋徐龍輔。以次進伏訖。上曰。大司成更爲出牌乎。有防曰。然矣。命讀公事訖。命退。承史以次退出。
정조 5년
辛丑十一月初九日巳時。上御誠正閣。抄啓文臣召講入侍時。一直提學沈念祖。二直提學鄭志儉。右承旨徐有防。左副承旨趙時偉。右副承旨金宇鎭。記事官趙興鎭金鎔金鳳顯。以次進伏訖。上曰。今番則旣無拜禮。講員次次升殿。進講。可也。講員以次進講。而至李錫夏。上曰。汝能誦奏乎。錫夏誦奏全篇甚習。上曰。抄啓文臣講製之法。設行一年。其效如此。若不終怠。而一向勸獎。則年少文官之畢竟進就。可以知之。文學之士。若充滿於朝廷。則亦豈非賁識之道乎。念祖等曰。此莫非聖上作成之化。行之一年。抄啓文臣輩。各生滋味。雖不勸。非公故。則皆在家勤讀勤做云矣。仍命書傳敎曰。激勸之擧。不可偏廢。抄啓文臣李錫夏之突誦全篇。無異治經生。倘不勤考。安有成效。特賜經書正文一件。自本閣安寶親授。又命書傳敎曰。諉以公務之鞅掌。則近解閣銜。謂以身病委頓。則優給由暇。然於今日講席。三篇三不。豈非意外。況於日前。以講義條對之萬萬不成樣。屢勤警飭之語。而又復慢忽至此。閣臣事體。尤與他講員自別。不料其留意如是其無難也。此而置之無罰。寒殿臨講之意。果安在哉。抄啓文臣正郞金載瓚罷職。使之就閒養疴。自學而以下熟講後。言送本閣。又命書傳敎曰。才以通讀生之許久滯京。有飭敎則無故大司成。除拜多日。尙不出肅。事體所在。誠極未安。大司成黃昇源。從重推考。申飭行公。斯速設行。又命書傳敎曰。明日次對。退行於再明日。而展拜還內後。引見諸宰。皆令早朝前來會。又命書傳敎曰。再明日由月覲門展拜。該房知悉。又命書榻敎曰。再明日出宮門路。以協陽門爲之。上謂時偉曰。貳極門以下墻苑。又有頹圮處云。承旨往見後。令紫門監。善爲遮蔽。可也。命退。諸臣以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨趙時偉坐。右副承旨申應顯坐直。同副承旨金宇鎭坐直。注書趙興鎭仕李祖承病。假注書趙衍德藥院直。事變假注書徐有沂仕。
정조 5년
徐有防啓曰。明日視事。以景慕宮展拜相値。頉稟。傳曰。知道。
정조 5년
大殿惠慶宮中宮殿。政院玉堂口傳問安。答曰。知道。
정조 5년
以大司成黃昇源牌不進罷職傳旨。傳于徐有防曰。此傳旨勿施。牌去來催促。
정조 5년
以慶尙監司啓本。傳于申應顯曰。道臣議啓如此。別無更爲稟處之事。依初判付。大丘府囚推罪人南慶老減死。以隨從律。卽爲勘放後。狀聞事。分付。
정조 5년
申應顯啓曰。明日次對。兩司當爲進參。除在外外。呈告未肅拜人員。竝待開門牌招。何如。傳曰。允。
정조 5년
申應顯。以御營廳言啓曰。今十一月十一日景慕宮展拜時。依兵曹節目。集春營入直軍二十名。領軍把摠李彬。哨官權薰率領。月覲門左邊。設布帳外排立。東營入直軍三十名。把摠蔡顯一。哨官鄭麟采率領。宮大門外把守。而竝待標信出。用解嚴後還入直間。集春營哨官李貞圭。東營哨官金錫憲代直之意。敢啓。傳曰。知道。
정조 5년
刑曹啓目。星州殺獄罪人愼廷臣殺獄回啓判付啓。更令卿細閱詳究者。疑晦政在此一疑是如乎。覆辭中先已被踢後。又服毒云云。可謂畫出眞境。如是分屬然後段。終無相渾淆。始有詞案體格。到今全乭就捕與否。元無係干於獄情。星州牧殺獄罪人愼廷臣減死。卽令道臣參酌決勘後狀聞爲良爲敎。
정조 5년
戶曹判書鄭民始疏曰。伏以臣猥叨嘗藥之任。屢速不職之辜。聖度涵貸。譴罰不加。而臣心悚恧。如不自容。第當輪直之時。益切顒望之忱。遂以奔奏自效。不敢辭巽爲計矣。近日以來。頭疼而目昡。痰壅而膈煩。寒熱互作。眠食俱妨。蓋其脆尫之質。易損於供劇。癖聚之症。大肆於當寒。兼以毒感之闖入。不能將攝之以時。轉轉添加。痛勢日劇。曉起擔扶。僅參庭班。退歸委頓。殆不省事。似此症形。時日之內。實無蠢動之望。見今都相疾患。姑未痊可。臣又病矣。藥院只有副提調一人。番次旣無推移。臘劑又乏監董。此時此任。不容暫曠。伏祝動駕。期在明日。而亦末由强策陪扈。不但臣之罪上添罪。萬萬惶悶。揆以國體。不可若是苟簡。玆敢略具短章。冒昧仰籲。伏乞聖慈。亟遞臣所帶內局提擧之任。以幸公私。仍治臣瀆擾之罪。以肅朝綱。千萬幸甚。臣無任屛營祈懇之至。答曰。省疏具悉。日前藥院事。皆由謬習。卿其勿辭。調理行公。
정조 5년
辛丑十一月初十日午時。上御誠正閣。禮工房承旨入侍時。左承旨徐有防。同副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。奉朝賀來在何所乎。有防曰。方來待閤外矣。上曰。奉朝賀及徐有隣入侍。軍士房承旨同爲入侍事。分付。賤臣承命出。與纂輯堂上徐命膺徐有隣。左副承旨趙時偉。偕入進伏。上命有防書傳敎曰。監軍望乏人。抄啓文臣時。帶兵郞人。他司郞官中相換。仍此思之。抄啓文臣洪履健。家世貧寒云。且於前後講製。最著勤勞。業欲提敎而未果。至講製應試。旣有事目。親臨則自可往來赴試。畿邑守令。待窠調用。上曰。京畿郡守中遷轉窠。問于該曹以來。賤臣承命出。回奏曰。只有金浦一窠云矣。上曰。昨聞鄭昌聖言。則以爲世祖朝用郊天之禮。而此是大節文。卿則以謂係是天子之禮。不當載錄云。大抵我朝於皇明。抑有萬曆前後之別。且國初以來。雖有祖宗之稱。而皇朝不以爲禁。則至於郊禮一節。亦何必嫌避乎。且係朝宗朝故事。予亦難言。惟屬公議矣。命膺曰。臣有管見。果與兵參。有所酬酢矣。上曰。雅樂事。何以爲之乎。命膺曰。此是二百年未決之案。大凡儀文典章。多有損益演革之事矣。樂是世宗朝所制。而載錄於世祖朝。則百世之下。有誰知世宗朝所創乎。臣則以爲釐正載錄。恐合宜矣。上曰。卿家有可考文跡乎。命膺曰。果然矣。上曰。明廟朝。蔚有儒賢。而一不載錄。是何故也。且經筵日記中。想必有上下酬酢之可以採摭者矣。有隣曰。明廟末先正臣李珥。只以正言。數次登筵。而經筵日記。則乃宣朝朝登對時說話矣。命膺曰。中廟朝己卯名賢事。初無記實之蹟。而末年猝稱伸雪者。脈絡間斷。事實闕漏。後世之人。將不知伸冤者。有何事。臣意則略提事實。宛轉載錄。宜矣。上曰。卿言然矣。依所奏爲之。可也。命膺曰。疑禮之論。卽千古大是非。甲乙之辨。雖在於肅廟朝。而是非之爭。始定於顯廟朝。若載事實。當在顯廟朝矣。上曰。此亦依卿言爲之。命膺曰。先爲校正冊子。連次納于內閣。一經睿覽後告完。好矣。上曰。依此爲之。上謂有隣曰。卿之所纂。不必卿又改撰。送于校正廳。同爲修正。可也。命命膺等先退。上謂時偉曰。宮墻所防處。昨日盡爲修改乎。對曰。然矣。上曰。今冬都政。全無見窠云。似難當月開政矣。有防曰。果無應遷之窠云矣。命退。承史以次退出。
정조 5년
行都承旨嚴璹藥院直。行左承旨金尙集坐。右承旨徐有防坐。左副承旨趙時偉坐直。右副承旨申應顯坐。同副承旨金宇鎭坐直。注書趙興鎭仕李祖承病。假注書趙衍德藥院直。事變假注書李敏采仕。
정조 5년
景慕宮殿拜禮罷後。奎章閣政院玉堂。藥房口傳問安。答曰。知道。
정조 5년
事變假注書徐有沂汰去代。以李敏采爲事變假注書。
정조 5년
金尙集。以禮曹言啓曰。今辛丑年別差倭等所獻進上物種。今始上來。而卽接東萊府使所報。則渡海譯官護還裁判差倭齎來朱漆中圓盆十枚及蔚山漂民順付齎來彩畫中圓盆十枚等物。俱爲窳而不正。品甚劣下。故卽爲退却。使之改備來納事。嚴飭訓別云。進上事體。旣甚嚴重。而以不正品劣物種。如是苟充出送者。極爲可駭。另加嚴飭。卽速改備以納事分付。何如。傳曰。允。
정조 5년
徐有防。以義禁府言啓曰。梨津前萬戶廉天培拿囚之意。敢啓。傳曰。捧供以聞。
정조 5년
辛丑十一月十一日辰時。上詣景慕宮擧動入侍時。行都承旨嚴璹。行左承旨金尙集。右承旨徐有防。左副承旨趙時偉。右副承旨申應顯。同副承旨金宇鎭。記事官趙興鎭。假注書趙衍德。編修官張顯慶。記事官金鳳顯。以次隨駕。上具翼善冠袞龍袍。乘輿出協陽門。由建陽門。入光政門。下敎曰。明正殿入直禁軍領將召入。宣傳官承命出召。領將進前。上曰。爾等所處有何防蔽乎。領將對曰。只空廳而無所障矣。上曰。回鑾時當有下敎。預爲待令。可也。由明政門。出月覲門。入逌覲門。下敎曰。本宮都提調勿爲祗迎。卽詣賓廳。以參次對事傳諭。賤臣承命出。傳諭于領議政。上詣降輿所。通禮跪請降輿。上降輿入齋室。諸臣口傳問安訖。上具翼善冠袞龍袍。出齋室。就板位。引儀唱再拜禮。上行拜禮。仍詣宮內奉審訖。還詣齋室。諸臣口傳問安。少頃。上具翼善冠袞龍袍。出齋室。通禮跪請乘輿。上乘輿。出逌覲門。入月覲門。詣明政門。下敎曰。俄者待令領將召入。宣傳官召領將進前。上曰。爾等當此嚴沍。久處冷地。極屬矝悶。爾其移接于舊堂后。以爲禦寒之地。可也。又下敎曰。空石等物。令該曹優數出給事。分付。時偉曰。禁軍若移接光政門外。則明政殿直所。極甚疎虞。夜則輪回巡更宜矣。上曰。依此爲之。仍由建陽門。入協陽門。下敎曰。備局堂上盡爲整齊乎。卽爲知入。刑曹三堂。竝爲入侍事。分付。賤臣承命出傳。仍入大內。諸臣口傳問安訖。以次退出。
정조 5년
辛丑十一月十一日午時。上御誠正閣。右承旨入侍時。右承旨徐有防。假注書趙衍德。記事官金鳳顯。別兼春秋徐龍輔。以次進大訖。上曰。今日內閣入直誰也。龍輔曰。臣今在直矣。上曰。政院坐直誰也。有防曰。左副同副承旨伴直矣。命讀公事。有防讀奏訖。命退。諸臣以次退出。
정조 5년
辛丑十一月十一日午時。上御誠正閣。同副承旨軍士房承旨兵曹判書入侍時。兵曹判書李性源。左副承旨趙時偉。同副承旨金宇鎭。假注書趙衍德。編修官張顯慶。記事官金鳳顯。以次進伏訖。上曰。蔘蛤米飮。連日進伏。果有實效。今以卿。欲差藥院提調。而擔負似重。故姑未果矣。宇鎭曰。都政在近。有難差下矣。上曰。近來政注向熟。實難許遞矣。命性源先退。上曰。兵曹參判入侍。賤臣承命出。與昌聖偕入進伏。上曰。冊子幾何抄正乎。昌聖曰。請書院及春坊日記。俱無筵話。故實難抄出矣。上曰。其時筵話。曾有自內所錄。當添入矣。昌聖曰。書筵所錄。只書孟子論語冊名。而初無文義載錄。且宮官中。或有改名者。懸錄以入宜矣。上曰。依此爲之。上曰。傳敎中可載文字。依筵說例。刪絶以錄。可也。昌聖曰。凡例稟定後。可以正書矣。上曰。唯。命退。諸臣以次退出。
정조 5년
行都承旨嚴璹藥院直。行左承旨金尙集坐。右承旨徐有防坐直。左副承旨趙時偉坐。右副承旨申應顯坐直。同副承旨金宇鎭坐。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
徐有防啓曰。明日常參經筵。敢稟。傳曰。停。
정조 5년
傳于金尙集曰。左承旨與安春君入侍。
정조 5년
傳于徐有防曰。有司堂上入侍。
정조 5년
有政。吏批。行判書李衍祥進。參判金文淳進。參議沈念祖牌不進。右承旨徐有防進。以徐浩修爲內局提調。工曹正郞朴長卨。兵曹正郞洪仁浩相換。
정조 5년
再政。兵曹正郞洪履健。健元陵令具性玉相換。兵曹佐郞朴宗正。弘陵令盧廷良相換。兵曹佐郞李錫夏。禮曹佐郞趙錫晦相換。
정조 5년
兵批。判書李性源政事進。參判鄭昌聖病。參議尹冕東病。參知沈有鎭入直。右副承旨申應顯進。兵批啓曰。慶尙左水使今方差出。而擬望之人乏少。他道守令竝擬。何如。傳曰。允。李宜新爲僉知。白師誾爲慶尙左水使。副護軍韓光濟李用休。副司直金朝潤李世奭丁範祖。副司果林錫喆。
정조 5년
傳于金尙集曰。鐵原府使今日政差出。
정조 5년
以鐵原府使望筒。傳于金尙集曰。更爲擬入。
정조 5년
三政。吏批啓曰。鐵原防禦使。今當差出。而不可不擇差。未準朔禁軍將及他道守令竝擬。何如。傳曰。允。以邊慶遇爲鐵原府使。
정조 5년
傳于徐有防曰。坐直承旨。與閣臣入侍。
정조 5년
以吏曹參議沈念祖牌不進罷職傳旨。傳于徐有防曰只推。
정조 5년
以大司成黃昇源牌不進罷職傳旨。傳于徐有防曰。只推。
정조 5년
以掌令具修溫洪秉聖。持平姜垣金孝眞等牌不進罷職傳旨。傳于徐有防曰。只推。
정조 5년
徐有防啓曰。大司成黃昇源。旣有只推之命。卽爲牌招察任。何如。傳曰。飭敎之下。無端違牌。寧有如許道理。更卽牌招。嚴飭行公。
정조 5년
傳于徐有防曰。本寺弊端。卽是他內乘所知之事。而以不知仰對。內乘具綜汰去。
정조 5년
以備邊司草記。傳于徐有防曰。係是民事。不可草草一問。仍以塞責。明日雖値坐齋之日。大臣有司堂上。使之來待。入侍稟處。外上與勒買之弊。曾已嚴飭。而各宮房各衙門各營門及卿相家。豈無侵漁之弊乎。此則何不明白問啓乎。更令仔細査問草記。如不得其實以聞。此是該堂掩覆而然。當各別重勘惕念擧行。可也。
정조 5년
備忘記。玆事每欲提飭而未果。今則弊旣至此。尤不可不嚴立科條。痛加禁斷。故相閔文忠奏牘中云云。豈非所謂逆覩者耶。大抵魚鮮代捧之際。從中作奸。奚特院屬爲然。皆是水剌間所屬用情之致。非不欲査出。尤無良者。刑配懲勵。而渠亦民也。事屬令前。且當藏刑。姑不處分。而前此提調。若能十分檢戢。安有是也。自明日監饍。稱子則釐正。奸弊則痛禁。從又無時廉探。如有現發之事。提調不但難免重勘。伊日進去薛里中官。決杖遠配。飯監嚴刑。亦爲遠配。斷不饒貸。以此意自政院發牌。廚院郞立庭嚴飭。仍以傳敎。書付院壁。以爲永久遵行之地。如是下敎之後。內屬。萬一有含憾貢人。故欲生事之弊。則亦當廉探。繩以重律。一體嚴飭。
정조 5년
徐有防。以備邊司言啓曰。本司草記。傳曰係是民事。不可草草一問。仍以塞責。明日雖値坐齋之日。大臣有司堂上。使之來待。入侍稟處。外上與勒買之弊。曾已嚴飭。而各官房各衙門各營門及卿相家。豈無侵漁之弊乎。此則何不明白問啓乎。更令仔細査問草記。如不得其實以聞。此必是該堂掩覆而然。當各別重勘。惕念擧行可也事。命下矣。依傳敎。更爲招致立廛白木廛紵布廛布廛綿紬廛兩魚物廛各床廛市民等外上勒買有無。逐一査問。又以各宮房各衙門各營門卿相家侵漁市廛之弊。自前比比有之。雖或有外上勒買之事。汝輩常時怯於威勢。固不敢顯言。而今者聖敎査問。實出於軫恤市民之德意。汝輩雖極愚迷。宜不敢隱諱。毋或牽掣。使之一一據實以對。則立廛市民以爲。宋樂休家外上價錢。爲八百二十兩云。故又爲盤問其外各處近日外上勒買。則一辭抵賴。其餘各廛。則皆以爲幸賴朝家申飭之至嚴。實無外上勒買之弊云。反復究詰。終不直陳。嚴敎之下。不能覈實以聞。臣等不勝惶恐待罪之意。敢啓。傳曰。知道。卿等爲先從重推考。今已夜深。明朝更當下敎矣。
정조 5년
大司諫林蓍喆疏曰。伏以臣直一倥侗無似之賤品耳。其空疎謭劣無適可宜之狀。不但臣實自知。抑亦淵鑑之所俯燭。而特蒙天地涵容之德。前後踐歷。罔非踰涯。自念受恩如天。報答無地。思欲奔走效力於驅使之末。以圖涓埃萬一之報。至若華貫峻選。初非臣意慮之所敢到也。今臣所叨之職。是何等華貫。是何等峻選。其地望之重。責任之大。卽古所謂諫議大夫也。言論風采。苟非其人。則固不宜虛縻而濫授也決矣。況今國事。無一髮之不病。而最是言路之杜塞。久爲有職之寒心。則是宜極一代之選。聳八方之聽。今忽以如臣疲劣百無肖似者。遽然畀之以一院之長。臣身僨敗。猶屬細故。其於累聖簡而辱朝廷。何哉。賓對有命。召牌儼臨。而左右揣量。承膺無路。玆敢不避煩猥。冒瀆崇嚴。伏乞聖慈。察臣言之匪出飾讓。念名器之不可久玷。亟削臣職。以重官方。千萬幸甚。臣旣陳章冀免。計在必辭。則固不敢以言責自居。而竊瞷殿下。向因雷異之災。深軫修省之方。求言之旨。至誠惻怛。至令韋布輿儓。皆許進言。臣雖庸愚。適忝言地。區區憂愛之忱。終不容泯默。敢此附陳焉。伏惟我殿下。以堯舜之聖。得堯舜之位。一自嗣服之初。勵精會神。必欲陶鑄至治。惟其敬天之念。愛民之心。洞屬於廈氈之上。納諫之誠。節財之方。諄複於絲綸之間。用人才則必欲器使各適。正士趨則必使浮淆是祛。期月之化。庶可拭目而睹矣。夫何近者。風水雷異之爲災。而敬天之無其效也。蔀屋顚連之相仍。而愛民之無其實也。臺閣謇諤無聞。則殿下來諫之誠。不可謂得其要矣。府庫之紅腐告罄。則殿下節財之方。不可謂盡其道矣。朝端之上。莫覩需世之才。賢關之中。未聞賓興之效。則抑或殿下甄別之術。作成之化。猶有所未盡而然歟。凡此六條。莫非爲治之要訣。而聖志愈勤。效應猶邈。此其故何哉。臣愚死罪竊以爲人君出治之大本。無過於學之一字。是以傅說之告殷宗曰。念終始典于學。夫朝晝之涵養。內外之修省。罔或一時之間斷。則治平之效。郅隆之化。特擧而措之耳。惟殿下天姿英睿。卓冠百王。聖學高明。逈出千古。典學一事。臣何敢加勉於聖躬。而第伏念法講之作輟無常。聖上之寒曝有憂。則始知治不徯志。實由於精一之工。猶未造極處而然也。伏願聖上。更加益聖之方。懋盡窮理之學。敬天而篤對越之誠。愛民而推如傷之仁。納諫則懋翕受之量。節財則盡儉約之方。甄拔人才。而無替周官克愼之謨。敎育英才。而每軫文王作成之化。政令施爲。必以一學字爲本。今日進一步。明日進一步。至誠不息。終始如一。則轉災爲祥之休。實基於今日。惟殿下懋哉懋哉。嗚呼。目下第一件義理。莫如懲討之爲急。而合啓及院啓中許多諸賊。久者已過五六年。近者不下一二年。噫嘻痛矣。假使國家。無法則已。苟曰有法。則今日三司之所爭執者。何莫非元惡大憝。而一年二年。因循假貸。使五庸之常刑。屈而不伸。一國之公憤。鬱而未洩耶。至如沮遏大計之國榮。投進凶疏之德相。實是窮天地亘萬古所未有之凶逆。直與莾操懿溫。同一心腸。而或令臥死牖下。妻孥免應坐之律。或施竊配薄勘。逆情無究覈之期。凶如樂純。而偃處郊坰。妖如煥億。而尙稽嚴訊。群下之請討。不過故紙之謄傳。殿下之酬應。不過數字之例批。古今天下。寧有如許事理。如許刑政乎。大抵舊逆新逆。罪案雖殊。論其情跡。一串貫來。故三尺之典。一貸於鄭妻龜柱。而國榮德相。無所懲畏。再貸於國榮德相。而湖凶畿頑。敢生營護之計。義理之晦塞。人心之陷溺。一至此極。而懲討之擧。又如前日之伈泄。則以此世道。以此隄防。未知何樣禍機。更出於何處。何等變怪。復發於何地。思之及此。寧不懍然而寒心哉。伏願聖上。淵然深思。廓揮乾斷。快從三司之請。明正諸賊之罪。以伸王章。以洩輿憤焉。臣無任屛營祈懇之至。謹昧死以聞。答曰。省疏具悉。所陳當留意。爾其勿辭察職。
정조 5년
辛丑十一月十二日巳時。上御誠正閣。左承旨與安春君入侍時。安春君烿。行左承旨金尙集。假注書趙衍德。記事官金鎔金鳳顯。以次進伏訖。上曰。昨日賓對。便是稠坐。故未得詳敎。而今此下敎。實出於敦親之誼。諸宗想必有希望之心矣。今若中止。則豈不落莫乎。卿於救弊之道。如有思得者。從長仰陳。可也。烿曰。別無他策。而臣府有所捧人蔘。以此分排。則庶可爲周恤之道矣。上曰。此是昨日下敎者。而其數爲幾何乎。烿曰。翁主郡縣主房所送外。所餘爲九兩零矣。上曰。四宮房所送蔘數爲幾何。烿曰。各房以二兩式分送。而合爲八兩。有司堂上二人許所分。爲四兩。進上臘劑所入。爲三兩矣。上曰。本府進上臘劑。予未之見矣。今以九兩零。分排諸宗。則當爲幾何乎。烿曰。今此宗臣。只爲十八員。以此分排。則爲五錢蔘矣。上曰。五錢之數。一時當盡給乎。當逐朔分給乎。其利害便否。卿其指一以陳。烿曰。通一年與逐朔上下。卽是一般事矣。上曰。大體則便是朝三暮四。而一時盡給。則自歸霎時之用。排朔連給。則便作長時之需。豈不有勝於預給乎。烿曰。聖敎誠然。今若預下。則必爲霎時之用矣。上曰。若以五錢蔘。依丘價例。逐朔分給。則當爲幾何。烿曰。蔘品自有好否。價錢亦有高下。年前則一錢價。幾至十二兩。而今則都不下八兩。故其所分排。似不過木一疋價矣。上曰。都計九兩蔘價。則當爲幾數乎。烿曰。合爲七百二十兩矣。上曰。今玆下敎。旣軫敦恤之誼。而所謂丘價。只止一疋價。則豈可爲周急之道乎。且宗英。今雖零替。後若蕃衍。則以此蔘兩。何可分排乎。尙集曰。大凡設施之初。宜軫經遠之道。今此聖敎。誠爲至當矣。上曰。如求優恤之策。有何別般道理乎。烿曰。江界蔘貢價木。自臣府輸送地部者。乃是三同十九疋。而於所捧蔘中。又除出七兩矣。上曰。此木之輸送者。戶曹用於何處乎。烿曰。以給江界民採蔘價云。而五上司皆有是例矣。上曰。若得此三同之木。則庶爲優恤之資。計其價本。當爲幾何乎。烿曰。數至三百三十八兩矣。上曰。本價仍屬於本府。竝與蔘價而論之。則可謂不些之財矣。尙集曰。果然矣。上曰。本府之自均廳給代者。果無餘在耶。烿曰。若令節用。則當餘百餘兩。而凡於宗臣之來會本府。或差祭時。旣有責應之端。且有行下之事。自致濫雜。故每患不足。有所出債之弊矣。上曰。凡事有餘地。然後可以措手。今此下敎。非謂減削。卿勿以減削爲主。善爲區劃。可也。進上臘劑蔘三兩。當仰稟停退。竝與戶曹所送七兩蔘。而逐朔上下。則每員當至四兩餘數。在諸宗。庶可爲聊賴之道乎。尙集曰。果然矣。上曰。先王朝進饌所入之債。諸宗雖捐廩區劃。固當輸償。而尙此仍置。輒稱債事。是豈成說乎。烿曰。臣特蒙簡拔之恩。授以有司之任。實不勝惶悚感頌。而進饌時債事。尙今不報。至煩上聞。此實臣等之罪。而亦爲本府羞恥之事。然而進饌。則在於丙申前。出債則在於丙申後。而今以其債。輒爲推托者。尤甚怪駭矣。上曰。鶴城君年今衰老。有難管察。卿其自今日。另念照檢。財之用否。弊之有無。必爲擔當。成節目遵行。似好矣。烿曰。前有成出節目之事。而挽近以來。不能遵行而然矣。上曰。諸宗後裔。或有希望於官職乎。烿曰。敦親之聖意。非不感祝。而今此宗裔。不得入於南行之薦。安敢望官爵乎。上曰。前有許薦之事矣。烿曰。向者所薦。只出身矣。上曰。卿家亦有當薦之人乎。烿曰。臣家果有之。而他皆然矣。上曰。李厚爀卿其知之乎。烿曰。果是綾原君子孫。而與海溪君爲五寸親矣。上曰。其然乎。今此厚爀之犯科。雖緣貧寒而致有此境。事甚矜悶矣。烿曰。果然矣。上曰。三同木如不緊關於戶曹。則探問本曹後。當劃送所餘九兩零蔘。加分於翁主郡縣房及時任有司堂上。可也。烿曰。若如聖敎。則臣亦得沾聖恩。不勝惶感矣。命烿先退。上曰。承旨出去後。招致戶曹郞廳。詳問其委折於判堂後。書入。可也。仍命退。承史以次退出。
정조 5년
辛丑十一月十二日未時。上御誠正閣。備局有司堂上入侍時。禮曹判書鄭尙淳。兵曹判書李性源。行副司直徐有隣。右承旨徐有防。假注書趙衍德。記事官金鎔金鳳顯。以次進伏訖。上曰。同副承旨入侍。賤臣承命出。與金宇鎭偕入進伏。上謂性源曰。卿今貢市堂上乎。性源曰。然矣。上曰。市民弊瘼。輒當歲末詢問。而尙未矯捄。是甚可悶矣。都民休戚。專在於是。卿其惕念爲之也。有隣曰。廛民之弊。莫急於錢荒矣。上曰。此弊捄之無策。廣詢廛民。有何可捄之道乎。有隣曰。問其市民。則願得給貸之錢。而前有未償者。實難更給矣。上曰。民情雖願給貸。禁營只有六萬兩。他無所儲。將奈何。性源曰。兵曹時有十七萬兩。均廳亦有數十萬兩。而實難出給矣。命書傳敎曰。每當歲末。詢瘼問弊。近以爲常。貢市堂上及有司堂上。來詣本司。召致貢市人。宣布軫恤之意。仍問所欲言之病苦以聞。聞筵臣言。近來錢荒滋甚。難以貿販云。旣聞之後。不可不問其弊源。以此意一體宣問。且聞市廛蕭滌。生理索然。未知何以而然。似此委折。亦皆一一詢問後草記。性源曰。今因貢市人弊瘼言端。敢此仰達矣。春間弊瘼下詢時。兵曹都案廳軍契貢人。以已進排未受價事。猥煩登聞。自備局。已經覆奏矣。貢人輩當初所報。雖極過濫。前後上下。減削太多。其所稱冤。不爲無據。而軍價之追後上下。有關後弊。置之。何如。上曰。春間詢瘼之後。迄不上下。渠輩呼冤。不但可矜。仍以置之。事涉失信。軍價之追後上下已例。雖曰絶罕云。而此事則有難膠守常格。卿其參量。特爲從速決給。可也。出擧條上曰。兵曹有見窠乎。性源曰。方有閫帥闕矣。上曰。以口傳差出。可也。命備堂先退。上曰。吏兵判開政後。卽爲詢瘼事。分付。鎔承命出傳。命退。承史以次退出。
정조 5년
辛丑十一月十二日申時。上御誠正閣。坐直承旨與檢校直閣。同爲入侍時。檢校直閣徐鼎修。右承旨徐有防。記事官趙興鎭金鳳顯。編修官張顯慶。以次進伏訖。上曰。備邊司草記入來耶。有防曰。姑未入來矣。上謂徐鼎修曰。刑曹連爲開坐。而三堂亦皆進去乎。鼎修曰。若無公故。三堂逐日開坐矣。上曰。時囚幾許耶。鼎修曰。重囚外頃因特敎。盡爲放釋。他無罪囚矣。上曰。藏刑已久。訟決之際。能無難處之端乎。鼎修曰。臣則今日初爲開坐。故姑未知何如。而大抵藏刑以後。凡諸訟決。不無緩忽之弊矣。上曰。誠悶矣。鼎修曰。臣待罪刑官。適有事關民弊者。故敢此仰達矣。摠廳平倉還穀。誠爲都民一大痼弊也。每當分糶之時。例以倉底人。懸保出給。故京中無賴之輩。招引閭巷間稍實年少之類。或慫慂以賭博。或假托以稱貸。末乃締結保主。受出多石。甚至僞着不干人姓名。勒成有憑據文券。及其歲末捧糴之時。則本廳不問本事之虛實。其人之眞贗。一從糶案之所載而徵之。囚其父兄。侵及族黨。轉輾繹騷。次第蔓延。一人作奸。十家被害。張三受糶。李四納糴。傷風敗俗之弊。多生於一室。詬責之際。傾家破産之患。橫及於白地。徵納之時。其爲平民難保之端。當如何哉。此特其大略。許多弊端。有不敢煩達。前參議臣李義寬筵稟申禁。不啻嚴截。而爲弊已痼。終不止息。蓋本廳之捧糴也。雖獲作奸之魁。而置而不論。必按懸名之人。而嚴加督徵。假令作奸者。至貧至殘。辦得無計。則容或有闊狹之道。而如其家力稍裕。足可備納。則顧何可捨其犯手之魁。徵其假名之人乎。以此之故。都民之呼訴本曹者。項背相望。景色可矜。嗣後則自本曹。若捉得其原犯。移送摠廳。盡捧其所受穀物。還付本曹。使之照律嚴勘。以爲懲礪之地。恐合事宜。此等弊端。若復一向因循。不之痛革。則都下無故之民。其將無以支過。誠非細憂。凡所矯捄之方。下詢廟堂處之。何如。上曰。玆事前後筵席。屢勤飭敎。而弊猶自在。今年甚於去年云爾。則安知不來年之又甚於今年。儻不痛加懲治。難期掃祛舊習。所謂平倉作奸。倉屬及保主人輩。爾其待明朝開坐。爲先一竝捉致。其慫慂愚氓之罪。一一嚴査取招後。登對以奏。當從後嚴處。以謝平民。而雖以摠帥言之。明知其爲民弊。一任倉屬之手。致有京中繹騷之端者。難免溺職之責。當該摠戎使。自政院捧現告。爲先從重推考。自明春爲始。復有似此奸弊。爾曹隨現嚴禁。而亦令該廳。無賴賭博之類。十分禁戢。仍以此意。知委坊曲。使一民。無不識不聞之嘆事。分付京兆五部。此乃刑期無刑之意也。若又收殺之政。矯弊之策。明日大臣與摠帥。同爲入侍。從長稟處。可也。出擧條又命書傳敎曰。頒曆單子。兵曹則頒布。吏曹則尙不頒布云。該房承旨推考。又命書傳敎曰。備局有司堂上來待。又命書傳敎曰。政官牌招開政。命退。諸臣以次退出。
정조 5년
行都承旨嚴璹藥院進。行左承旨金尙集坐直。右承旨徐有防坐。左副承旨趙時偉坐直。右副承旨申應顯坐。同副承旨金宇鎭病。注書趙興鎭仕李祖承病。假注書趙衍德藥院直。事變假注書李敏采仕直。
정조 5년
徐有防啓曰。自明日十六日至。視事。國忌齋戒正日。頉稟。傳曰。知道。
정조 5년
金尙集啓曰。卽者副校理李謙彬。謂有親病。陳疏徑出。原疏以國忌齋戒留院矣。所當直捧禁推傳旨。而此與無端徑出有異。推考警責。何如。傳曰。允。
정조 5년
傳于徐有防曰。右副承旨馳詣永陵。奉審摘奸以來。
정조 5년
金尙集。以內醫院官員。以都提調提調言啓曰。本院臘劑所入江原道封進人蔘。爲七斤。而今年所封。則蔘品比前太劣。七斤中擇取其僅僅可用者。則不過爲一斤十兩七錢零。故其餘五斤五兩二錢零。則未免全數退却矣。目今臘劑合劑。一時爲急。若待該道之更爲封進。則必有不及期限之慮。故不得已就元等進上。向來先捧中取用後。待該營更封進。以爲充數之地。而莫重御藥所用。若是品劣。以致許多點退。事關國體。不可無飭。當該封進道臣罷職。何如。傳曰。允。曾聞關東貢蔘。無論臘等與春秋等。應捧各邑。率皆徵之民間。而從以猾賈。居中售奸。操縱取舍。肆行胸臆。旣射駔儈之利。更充谿壑之慾。東民之受病久矣。事係御供。守令亦莫敢誰何。種種鄙瑣不正之橫斂名色。不一而足。愈往愈甚。重爲東民難支之端。以是朝家。每念東民。恫若在己。今若更令改色封進。營邑勢將再徵民間。是誠有所不忍。且念臘藥所用。猶與湯劑所用差異。所貢臘蔘。今番特爲仍捧。可也。
정조 5년
刑曹啓目。摠戎廳書吏李景煒。保主人。裴仁祥等原情云云。上裁何如。判付啓。平倉書吏庫子等。姑爲保放。如有推問之端。捉來盤覈爲旀。所謂保主人段。厥數夥然。勢難盡爲捉囚。其中二百石以上。爲先着枷嚴囚。餘外各人。竝姑保授。俾無驛騷之弊爲旀。所捧供辭。皆甚草草。不可以此憑信酌決。卿等待明朝開坐。應問各人處。更卽嚴問取招。期於得情爲者矣。尤無良石數最多人乙良。除尋常各別推覈。其幻弄國穀。誑惑平民之罪。一一捧遲晩。以爲照法重繩之地。如不直招是去等。仍卽施威。以加刑得情之意。發問目嚴問。大抵平倉糶糴。專爲營屬接濟。傾困取耗之法。到今雖難猝罷。是乃該營。若於分糶之時。區別願不願。精擇實不實。計口散俵。無或汎忽是隱。則今番之弊何從而生也。屢豐之餘。京居民人。設令皆不願受是良置。該營又能審察事情。決知其必不可受是隱。則某樣從長彌綸。亦豈無其方乎。該營但事督責。倉屬及保主人輩。彼倉屬保主人輩之作此擧措。特勢使之然者是置。其留庫石數。分給石數。取耗石數。應用石數。所謂胥吏庫子等處査問原文書。竝以使之現納取招以問爲旀。此事旣已登聞之後。不可徒然而止。作俑之頭目人別般査得。待輸款。直以比他囚。從重照勘之意。另爲措語稟處爲良如敎。
정조 5년
領議政徐命善箚曰。伏以。臣近患天行感疾。而猶不至委頓。故數日公故。自力勉赴矣。再昨賓對退歸之後。諸症一倍越添。寒熱交作。肢節如碎。頑痰凝結。呼吸不順。廢寢廢食。殆不省四到。連試和解之劑。姑無向減之勢。而此際入侍有命。每以賤疾。煩瀆崇聽。心有所不安。伏況爲民詢諮之聖念。至有雖値坐齋之特敎。則偃然稱病。尤萬萬惶悚。曉起寒枕。將欲束帶。而忽又昏仆。無望轉動。臣之衰敗日甚。氣不敵病如此。臣實自憐。玆不得不略具短箚。仰請違傲之罪。伏乞聖明。亟降威罰。以警具僚。仍令臣便意調息。俾尋生路。不勝幸甚。取進止。答曰。省箚具悉卿懇。近日天氣。冷煖不適。此時調將。易致失宜。卿須安心勿辭。加意善攝。稟處事。待後日造朝覆奏。而其中兩市廛之失業。不可以一時過去弊瘼。有所歇看。緞帽如前復業。然後貿遷不至艱乏。此則卿與諸堂。深加商度。惟其蘇弊救瘼之方。登筵時劃一決處。他餘條件。亦皆熟量便否。毋使詢問之擧。竟至無實之歎宜矣。仍傳曰。此批答遣史官。傳諭于領議政。有司堂上貢市堂上姑爲退去。待大臣造朝時。同爲來待。摠帥亦令姑爲退去。
정조 5년
辛丑十一月十三日辰時。上御誠正閣。禮房承旨與檢校直閣入侍時。檢校直閣徐鼎修。右承旨徐有防。假注書趙衍德。編修官張顯慶。記事官金鳳顯。以次進伏訖。上命書領相箚批訖。又命書傳敎曰。不問則已。旣問之後。豈可中止。外上勒買之弊。在昔令行禁止之時。猶不勝其雜拏。況於近日紀綱掃地。人不畏法。諸凡法令。在在蔑如。獨於此一事。豈無爲弊之端。市民之一向隱諱。渠輩之意。亦不難知。更爲仔細嚴覈。毋得以無乎草記。今日則雨勢不止。待晴査問以聞。仍命退。諸臣以次退出。
정조 5년
辛丑十一月十三日午時。上御誠正閣。軍士房承旨入侍時。左副承旨趙時偉。假注書趙衍德。編修官張顯慶。記事官金鳳顯。以次進伏訖。上曰。刑曹開坐時。應問罪人。爲幾人乎知入。賤臣承命出。回奏曰。本曹往復時。似有遲滯。故未得探問以來矣。上曰。洪履健病情差間。則卽爲入來事。分付。賤臣承命出傳。上曰。左承旨入侍。賤臣承命出。與金尙集。偕入進伏。上曰。左承旨今日爲監膳乎。尙集曰。然矣。上曰。貢人供上時。承旨能監衡以捧乎。尙集曰。然矣。上曰。近來帽廛。緣何凋殘乎。時偉曰。帽廛只與譯官交易。而不得與灣商相通。故果有是弊矣。上曰。何以則有可救之道乎。時偉曰。不善給價。故譯官每於灣上出賣。初不入城。以致廛上之極貴矣。上曰。此則廛人自取之事矣。時偉曰。廛人貿貨。專靠譯官。而非但此也。倭譯亦然。近來張機道交易見阻之後。白絲紅氈。不得交通。非但我國有弊。馬島亦甚凋殘云矣。上曰。人蔘減給之後。倭人當有致冤矣。時偉曰。似然矣。通信使當在數年後。而人蔘見今絶乏。是甚可悶矣。上曰。然矣。時偉曰。兵曹。封不動八萬石換作米還。分給畿邑。取耗以用。似好矣。上曰。似甚無妨。而末有民弊。是實難矣。以平倉事言之。都民受弊。日有推捉。是不可悶乎。徵捧之際。父子兄弟。無或爲怪。而至於非族之民。公然受困。豈非可冤乎。原其糴弊。實難矯正。承旨之請以畿民分給者。亦甚無妨矣。尙集曰。八道還穀。徒擁虛簿。雖減原數。以精實穀。計其民戶。以爲分給。則民有實效。國無難捧之患矣。上曰。前有此議。而終莫施行矣。上曰。洪履健若已入來。與之偕入。賤臣承命出。與洪履健進伏。上曰。講義善爲製進。故特召爾耳。命讀講義訖。上曰。眞實才矣。尙集曰。然矣。命履健先退。上曰。寧陵獻官。誰也。時偉曰。洪良浩矣。上曰。英陵獻官。以地方官差定乎。時偉曰。然矣。上曰。兩陵獻官。自京一體差送。似好矣。尙集曰。聖敎至當矣。命退。諸臣以次退出。
정조 5년
辛丑十一月十三日未時。上御誠正閣。兵曹參判入侍時。兵曹參判鄭昌聖。左副承旨趙時偉。假注書趙衍德。編修官張顯慶。記事官金鳳顯。以次進伏訖。上謂昌聖曰。卿久掌平市。可知民弊矣。靑布廛何如是凋殘乎。昌聖曰。彼人刀磴錦價。則近甚極貴矣。上曰。市民何不以後市交易乎。昌聖曰。市人則不得與後市買賣矣。上曰。冊子。幾何抄出乎。昌聖曰。凡例尙未決定。故姑未出草。當以年譜例抄出乎。上曰。登極後以一年二年立綱。可也。昌聖曰。聖敎誠宜矣。上曰。今予抄正此冊。欲爲日三省之資。而卷數則無過五卷。好矣。昌聖曰。不載筵說。故其數當止於五矣。命退。諸臣以次退出。
정조 5년
辛丑十一月十三日酉時。上御誠正閣。刑曹參議坐直承旨入侍時。刑曹參議徐鼎修。行左承旨金尙集。左副承旨趙時偉。事變假注書李敏采。編修官張顯慶。記事官金鳳顯。以次進伏訖。上曰。日已曛暮。備堂使之自外退去。市民之等待闕外者。亦令退去。賤臣承命出傳。上曰。近來藥院人蔘。全不成樣。向來慈殿煎進粟米飮。臭味俱惡。極其驚悚。因命書傳敎曰。近來藥院人蔘遺儲。色劣味惡。慈殿煎進粟米飮。至有向來驚悚之事。此後提調審擇於捧蔘之時。濃煎於爇湯之際。必使不失性味。如是申飭之後。味不勝於前。監煎提調。難免不審之失。以此知悉。不得已別貿煎進云爾。則昨今煎進粟米飮。又復如前云。更加惕念濃煎之意知悉。又命書傳敎曰。名以御藥所用。則事體不輕而重。以是之故。前此內局獻御之物。如有不合。則雖係微物。封進官員。每皆被譴。乾鰒之餒敗十七邑守令。竝坐拿罷。乾果之腐朽三十邑守令。竝蒙置對。事在數十年前。俄者內局草記。道臣請罷事。不得不允許者。蓋出於遵故例存事體之意。而未必欲仍以勘破也。方伯遞易。在所審愼。況値歉歲。又合軫念。江原監司金熹。以從重推考捧傳旨。今因草記事。始得聞之。本道。秋等蔘。月前多數退捧云。旣退之物。到今雖難仍捧。如是之際。安知無更侵民間之弊乎。萬一有任其蔘賈。侵漁無辜。則該道道臣該邑守令。隨現重繩。斷不饒貸。從當差送繡衣。憑其勤慢。以此意自本院枚擧謄關。措辭嚴飭。上曰。平倉還上受食者。旣是倉底無賴之輩。而今皆逃走。懸保者又是假作名目。而皆難指徵。目今之收殺。只在本曹之善爲査決。而前頭之矯弊。合先講究矣。今番問目。誰所作也。鼎修曰。本曹郞廳之所作也。上曰。日前擧條。可謂善作矣。命退。諸臣以次退出。
정조 5년
行都承旨嚴璹藥院直。行左承旨金尙集坐。右承旨徐有防坐直。左副承旨趙時偉坐。右副承旨申應顯坐。同副承旨金宇鎭坐直。注書趙興鎭藥院直李祖承病。假注書趙衍德病。事變假注書李敏采仕直。
정조 5년
金尙集啓曰。同副承旨金宇鎭。今日不爲仕進。卽爲牌招。何如。傳曰。允。
정조 5년
傳于金宇鎭曰。大司成昨已出肅通讀果已設行乎。知入。近日連値國忌齋日。如未擧行云爾。則爲念等待之弊。向有飭敎言不可不信。自明日勿拘齋戒。卽爲擧行之意。發牌館官。卽爲聽傳敎。
정조 5년
傳于趙時偉曰。此狀本。卽是民事也。戎政也。雖値齋日。豈可留院。此亦壅弊之一端。軍士房承旨。爲先推考。此後凡係民事戎事。毋論緊漫。齋日則毋得留院。常時則毋待申後事。戶兵房知悉。仍載故事便覽。
정조 5년
以全羅監司朴祐源道內上番軍兵使親點以附近營將從便代行事狀啓。傳于徐有防曰。湖農失稔。比嶺南雖不無淺深之殊。而賑邑之數。亦甚不些。況且徵番。卽又替役嶺軍之事也。可謂科外之勞。以此以彼。道伯狀請。實爲得體。何必回啓。依狀請特爲許施。來春如或又値當次。更勿杖請。限麥秋。兵使親點一款安徐。以附近邑營將。許令從便代行之意。自備局卽爲行會本道。
정조 5년
以黃海水使營將投印申飭事擧行形止狀啓。傳于趙時偉曰。以洪忠兵使秪受狀啓之遲滯。纔有發緘之命。而至又本閫。尤非他閫之比。大小公事馳驛傳撥。則到關狀本之始今封發。大係紀綱。爲先令該監司。査問狀聞事。下諭于黃海監司處。
정조 5년
以洪忠兵使營將投印申飭事擧行形止狀啓。傳于趙時偉曰。本閫距京數日程。而特敎行關。事體莫重。則到付狀聞之。帀旬後封發。其爲稽緩。誠極駭然。該兵使罪狀。爲先令該曹發緘議招。不多日內修啓目以聞。
정조 5년
趙時偉。以司僕寺內乘。以一二提調言啓曰。兼內乘具綜汰去事。命下矣。其代卽令該曹口傳差出。以爲推移入直之地。何如。傳曰。允。
정조 5년
兵曹口傳政事。兼內乘鄭駿采。
정조 5년
徐有防。以景慕宮官員。以都提調言啓曰。本宮十月朔唐金橘柑子薦新。禮曹甘結。則昨日午時到付。而薦新物種。則烽火時始爲陪進。薦新後進上之際。門限已過。經夜待令於闕下。開門後始爲進上云。故聞極驚駭。招致該寺該色吏。問其委折。則所告內。陪進。以出直官員擧行。而該官員家在稍遠。往來之間。未免遲滯云。莫重薦新。不卽陪進。仍致進上之經宿。揆以事體。萬萬未安。其在懲後之道。不可無論責。當該陪進官員。令該府問名拿問嚴處。該色吏。令該曹從重科治。何如。傳曰。允。
정조 5년
金宇鎭。以平市署提調鄭尙淳言啓曰。以本署草記傳曰。知道。內司事更加査實。果無所犯。則分揀放送。此外宮房所屬。旣已遲晩。令攸司考律嚴處。俾無更侵之弊事。命下矣。臣謹依批旨下敎。更爲另加覈實。則張俊彩金致亨等。俱以爲矣徒等。身爲內司書員與外司吏輩有異。傳敎嚴問之下。何敢一毫欺罔乎。實無分錢外上之事云。故招致該廛人等。一體覈實。則所供一如內司書員所告。而藍紬及綃價。亦於昨日。已爲盡給云。渠輩別無所犯。故依傳敎。竝分揀放送。宮房所屬。移送秋曹之意。敢啓。傳曰。知道。
정조 5년
金宇鎭。以備邊司言啓曰。傳曰。不問則已。旣問之後。豈可中止。外上勒買之弊。在昔令行禁止之時。猶不勝其雜挐。況於近日。紀綱掃地。人不畏法。諸凡法令。在在蔑如。獨於此事。豈無爲弊之端。市民之一向隱諱。渠輩之意。亦不難知。更爲仔細嚴覈。毋得以無乎草記。今日則雨勢不止。待晴査問以聞事。命下矣。今此外上勒買弊瘼之縷縷下詢。誠出於軫恤市民之惠澤。而渠輩別無畏怯。終不直陳。情雖可矜。事甚無據。故謹將今此傳敎內辭意。反復曉告。諭之以德意。責之以道理。而一辭隱諱。執迷不變。故臣等取來各廛買賣冊子。躬執考閱。則立廛則禁衛營庚子二月黃二緞八寸。八日藍紗一尺八寸。靑紗廣四寸。長一尺八寸。合價錢二兩七錢六分載錄。御營廳庚子三月紅二緞五尺。辛丑八月黃二緞一尺一寸。又四尺七寸。合價錢十六兩一錢五分載錄。恩彦君房庚子六月紅紗七尺。黑冒羅四尺二寸。八月草綠漢緞四寸。羽緞一寸。辛丑六月草綠輕光紬一疋。十一月紫的未花紬七寸。合價錢十五兩七錢載錄。內需司辛丑十月五兩。絹二尺四寸。價錢七錢五分載錄。綿紬廛則內需司自庚子三月辛丑十月至。十九次或疋或尺。流伊載錄者。合價錢爲八十五兩八錢一分。恩彦君房。自庚子八月。辛丑十月至。十九次載錄者。合價錢爲二十六兩六錢。其外各廛冊子。則雖或有外上閭里間私相與受者。別無宮房營衙門卿相家所犯勒買一款。旣非冊子中載錄。而各人等終始以無乎爲言。多般嚴詰。實無査出之路。誠不勝惶恐之意。敢啓。傳曰。知道。近來勒買之弊。各營門爲尤甚。外上之事。宮房勢家。或不無冒犯。似此曲折。自再昨以後。別般廉問。至有覈其虛實之擧。則渠輩之一味隱諱。竝與文書昭然之處。而初不直陳者。此無他。小民無知。亦甚至靈。今日之呑吐。政怵發說以後事也。雖以年前言之。種種弊瘼。凡有査問之命。卽地覈奏。無或遷就者。諸堂猶有奉法之心而然也。幾何而恬憘日滋。至於今番屢敎之下。市民則輒稱無乎。卿等則但曰惶恐。以此磨勘。以此彌縫。予之規模。諸臣抑亦知得。決不爲無實無味之政。設置本司。此等之事。尙不能實心査奏。他尙何論。更令査問。大關國體。朝家決不爲是。然則備位諸堂。烏可無別樣罪罰。有司堂上禮曹判書鄭尙淳。同知徐有隣。貢市堂上吏曹判書李衍祥。兵曹判書李性源。竝越捧十等。爲先自各該營門。勒買等冒犯情節。使之從實自首。自首者當勿論。如不直告。該掌監官色庫以下。竝刑配。雖値藏刑之時。加刑得情。斷不饒貸。以此分付內需司。該宮房外上已現發之類。該司執吏。該宮宮任。令該署捉來推問。捧供以聞。
정조 5년
金宇鎭。以平市署提調鄭尙淳言啓曰。因備邊司各廛外上査實草記。傳曰。知道。近來勒買之弊。各營門爲尤甚。外上之事。宮房勢家。或不無冒犯。似此曲折。自再昨以後。別般廉問。至有覈其虛實之擧。則渠輩之一味隱諱。竝與文書昭然之處。而初不直陳者。此無他。小民無知。亦甚至靈。今日之呑吐。政怵發說以後事也。雖以年前言之。種種弊瘼。凡有査問之命。卽地覈實。無遷邊就者。諸堂猶有奉法之心而然也。幾何而恬憘日滋。至於今番屢敎之下。市民則輒稱無乎。卿等則但曰惶恐。以此磨勘。以此彌縫。予之規模。諸臣抑亦知得。決不爲無實無味之政。設置本司。此等之事尙不能悉心査實。他尙何論。更令査問。大關國體。朝家決不爲是。然則備位諸堂。烏可無別般罪罰。有司堂上禮曹判書鄭尙淳。同知徐有隣。貢市堂上吏曹判書李衍祥。兵曹判書李性源。竝越俸十等。爲先自各該營門勒買等冒犯情節。使之從實自首。自首者當勿論。如不直告。該掌監官色庫以下。竝刑配。雖値藏刑之時。加刑得情。斷不饒貸。以此分付內司。該宮房外上現發之類。該司執吏。該官宮任。令該署捉來推問。捧供以聞事。命下矣。臣祗奉聖敎。卽進本署。捉致應問各人等。謹以批旨中辭意。反復詰問。詳細取招。則內需司書員張俊彩以爲。本司若有綿紬擧行之事。則以矣身名字。下帖取用是如可。價本上下之時。以下帖相考。卽地上下。故前後取用綿紬價。無一分遺漏。盡爲上下矣。所謂廛人冊子置簿。則此是進排數爻都錄是白遣。元非外上未收之冊子是乎旀。今年十月望後。藍綿紬一疋取用。而價本則昨日已爲備償是白置。如有一分外上未報之事。則因傳敎嚴問之下。何敢隱諱云。金致亨段。以爲矣身。以緞錦擧行書員十月望後。立廛市民處。白綃二尺四寸取用矣。價本則昨日果爲備償是白遣。此外無一分外上所負云。恩彦君房所任車春大段。以爲本房所用紬緞。自前兩廛人處。連爲取用。而價本則流伊備報是白遣。其餘未及還報外上未收。果爲三十七兩云矣。敢啓。傳曰。知道。內司事更加査實。果無所犯。則該吏分揀放送。此外宮房所屬。旣已遲晩。令攸司考律嚴處。俾無更侵之弊。
정조 5년
金宇鎭。以備邊司言啓曰。依傳敎。關西銀五千兩。參考己卯年例。立廛人處。卽爲許貸事。今方騎撥分付於關西道臣之意。敢啓。傳曰。知道。
정조 5년
金宇鎭。以刑曹言啓曰。因平市署草記。恩彦君房所任車春大。旣已遲晩。令攸司考律嚴處事。命下矣。依傳敎取考律文。則續大典有曰。稱以外上。勒買廛人者禁斷。大明律云。凡奉制書。有所施行。而違者杖一百。名例云倚勢虐害良民者。加常人罪一等。罪人車春大。杖一百罪。加一等杖六十徒一年照律。杖則收贖後。江原道楊口縣定配所押送之意。敢啓。傳曰。知道。
정조 5년
刑曹啓目。裴仁祥等更招云云。所供如此。竝爲考律勘處。何如。判付啓。觀此各人等招辭。石數之多寡。原謀之誰某。竝姑捨是。投跡此臼。旣獲保主人三字之稱是隱。則無非亂民也。國穀之幻弄。平民之誘惑。特其次第事耳。朝家之意。以爲裴仁祥。未必爲元犯。尹德善李重根亦未必爲隨從是加乎。論以邦憲。所謂保主人稱名是果。各人等竝置重律。以謝繹騷之民情。實合懲勵之方是隱乃。更又思之。所謂保主人。無非窮難自存。貧不聊生之徒是如乎。饑寒切身。糊口沒策。作此死中求生之計。如欲因犯而原心。足云可哀也。非可怒也是置。今於屢招之下。幻弄也。誘惑也。種種似此罪狀。亦不得全然牢諱。到此强別首從。分輕重決處。無所不可是如乎。罪人裴仁祥段。其矣擔當穀包數。過五百。爲諸囚之最。照律遠配爲有矣。該廳之催科方張。糴簿之磨勘未了。徑先決勘。果無適中渠願之嘆是乙喩。此則往復該廳。更良以草記。從長稟處爲旀。崔鍾賢段。賊謙婢族。逆麟親傔。多年以掖屬隨行是如可。竟至於因特敎罪汰是隱。則固當捧頭鼠竄之不暇是去乙。乃敢逗留京輦。名徹奏御文案。究厥情狀。尤萬萬痛惡。不可以次律論。車仁祥一體照勘爲旀。曺壽澤段置。倉底居民目之以罪魁是如爲有。則有難參恕兺不喩。且以渠供觀之。指示韓哥。偶干風化之重罪。亦與上項兩囚。同律處斷爲旀。尹德善李重根等段。卿等結語論列至此。亦不可白放。竝只分等酌處爲旀。其餘二百名是果諸囚段。何必令盡配。此人等乙良。待明朝開坐。更加秩秩區別。笞杖竝收贖放送。大抵平民亂民。自予視之。均是民也兺除良。況旀所謂亂民。皆非本是亂民也。朝家制置如彼其乖當。京城數里之地。積穀萬包。而春糶秋糴。一如外邑之例。蕞爾平倉一區。何以盡俵原數。如是之故。倉底不但爲寒乞兒之。逋逃藪。從又害及城內之貧戶窮民。以此以彼。此法急速矯革。然後可除來後踵罹之弊。後日摠使登對時。必以本倉還穀。分數轉移於各邑一款。使之爛商熟講後稟處。自本曹枚擧判付內辭意。卽爲文移該廳爲旀。本倉吏胥庫子等。別無更問之端。竝只分揀放送。鍾賢等四囚段。依仁祥例。決配便否。問于該廳後發配爲旀。諸囚配放後擧行形。止草記爲良如敎。
정조 5년
辛丑十一月十四日辰時。上御誠正閣。禮房承旨入侍時。右承旨徐有防。事變假注書李敏采。編修官張顯慶。記事官金鳳顯。以次進伏訖。上曰。刑曹草記批答傳敎。始以該府。使之分付矣。注書出去。平市郞官進來閤門外分付批旨。賤臣承命出。分付還入。命書傳敎曰。俄者草記批旨。果已分付於本司乎。如是下敎之後。不必更爲草記。弊之有無。自首與否。待後日次對時以奏。命退。承史以次退出。
정조 5년
辛丑十一月十四日申時。上御誠正閣。承旨入侍時。右承旨徐有防。左副承旨趙時偉。事變假注書李敏采。編修官張顯慶。記事官金鳳顯。以次進伏訖。命書傳敎曰。昨問弊瘼。從違間欲卽決折。因大臣病未造朝。迄未皁白矣。其中立廛帽廛之弊。大係都民休戚。予意自初。必欲蘇捄。斷斷不知止者此也。見今使行出疆在卽。設有通變之政。差過日子。勢不可及。俄命該房。問其遲速。旣問之後。有難遲待。廟堂稟處。立廛拯救。無出於依已例許貸銀貨之爲穩。旣知有一分可捄之道。則寧忍靳惜公貨。恝視吾民之失業乎。今明間決給。然後可及追卜云。以此意令廟堂知悉。參考前例。五千兩銀貨。關西所在中許貸。至於帽廛捄弊之策。卽是加買帽隻之免稅也。此則有柵市焉。比立廛。不至時急不必自上煩敎。後日大臣入侍。從長稟處。時偉曰。御衣襨次每於使行。自立廛擔當貿易。而自備局行關。越送銀貨者。其例已久矣。近因入包之未充。乃以此銀。混充於包中。致有收稅之擧。衣襨貿易。事體自別。豈容充包而收稅乎。依他例越送於包外之意。下詢廟堂處之事。上曰。依爲之。出擧條命退。承史以次退出。
정조 5년
行都承旨嚴璹藥院進。行左承旨金尙集坐。右承旨徐有防坐。左副承旨趙時偉病。右副承旨申應顯坐直。同副承旨金宇鎭坐直。注書趙興鎭藥院直李祖承病。假注書趙衍德病。事變假注書李敏采仕直。
정조 5년
申應顯。以刑曹言啓曰。罪人裴仁祥等供辭啓目判付內。裴仁祥爲諸囚之最。照律遠配。而該廳催科方張。糴簿未了。徑先決放。適中渠願。往復該廳。以草記從長稟處。崔鍾賢與仁祥。一體照勘。曺壽澤。亦與兩囚同律處斷。尹德善李重根。分等酌處。其餘諸囚。更加秩秩區別。笞杖竝收贖放送。本倉吏胥庫子等。別無更問之端。分揀放送。鍾賢等四囚。依仁祥例決配便否。問于該廳後發配。諸囚酌放後。擧行形止草記事。判下矣。依判付。摠戎廳書吏李景煒金福恒。庫直姜渭濱金弘龜等。竝卽放送。取考大明律詐欺官私取財條云。凡用計詐欺官私。以取財物者計贓準竊盜論。竊盜。贓一百二十貫罪。止杖一百流三千里。名例云。爲從者減一等三流。同爲一減。竊盜贓四十貫。杖一百。二十貫。杖八十。一貫。杖六十。裵仁祥崔鍾賢曺壽澤等。依一百二十貫贓罪。各杖一百流三千里。裵仁祥平安道雲山郡。崔鍾賢咸鏡道甲山府。曺壽澤慶尙道河東府。尹德善李重根等以爲從。減一等各杖一百徒三年。尹德善洪忠道泰安郡。李重根黃海道殷栗縣。竝定配所。杖皆收贖。申泰云金時太朴泰健朴興彬李重臣金大鎰等。依四十貫贓罪。各杖一百。韓尙煥崔福先姜二順邊金夢方時輝李元郁朴師燮曺壽邦張文郁兪二得魯春興等。依二十貫贓罪。各杖八十。劉克齡鄭仁龜鄭壽永朴春太崔鎭光洪時興鄭履萬卞景珣金得仁崔尙崙李二萬金益良金厚邑氏金聖喆崔景賢等。依一貫贓罪。各杖六十。竝收贖放送。裵仁祥等五名決配便否。移關往復於該廳。則回移內。此罪人等罪犯。不可容貸。斯速發配。而定配所草記批下後。蹔爲移送本廳。査問穀物去處。還爲押送。以爲發配。則別無掣礙之端云。此則依該廳回移。待草記批下。移送該廳。査問還來後。竝卽發配。此外保主人申㮋出外。未及就囚。今始捉來。而所保穀數。至於百石以上。當以二十貫杖八十之律。一體勘放。而係是出身。自臣曹不得勘律。移義禁府處之。何如。傳曰。允。
정조 5년
行都承旨嚴璹藥院直。左承旨未差。右承旨徐有防坐。左副承旨趙時偉坐直。右副承旨申應顯坐直。同副承旨金宇鎭坐。注書趙興鎭藥院直李祖承病。假注書趙衍德病。事變假注書李敏采仕直。
정조 5년
金尙集啓曰。左副承旨趙時偉。今日不爲仕進。卽爲牌招。何如。傳曰。允。
정조 5년
徐有防啓曰。通讀設行。特敎申飭。不啻屢次。而大司成黃昇源。謂有情勢。終不擧行。連爲催促。尙無動靜。事體所在。誠極未安。從重推考。使之卽速設行。何如。傳曰。旣已出肅之後。獨於通讀。豈可逡巡。此等處義。前所未聞。況於屢敎之下。尤焉敢乃爾。使之今日內設行。
정조 5년
徐有防。以弘文館言啓曰。本館上番闕直。事甚未安。校理金履正。卽爲牌招。以爲入直之地。何如。傳曰。允。
정조 5년
傳于申應顯曰。摠戎使具善復徐有寧。同爲入侍。
정조 5년
傳于金尙集曰。承旨入侍。
정조 5년
金尙集啓曰。藥房提調徐浩修。時無職名。令該曹。口傳付軍職。何如。傳曰。允。
정조 5년
兵曹口傳政事。副司直徐浩修。
정조 5년
兵曹口傳政事。以具敍五。爲慶尙左水使。
정조 5년
漢城判尹刑曹參判。前望單子入之。漢城判尹鄭好仁。刑曹參判金尙集。落點。
정조 5년
傳于申應顯曰。承旨前望單子入之。
정조 5년
備忘記。鐵原府使邊慶遇下直。長弓一張。長箭一部。片箭一部。筒兒一箇賜給。
정조 5년
備忘記。慶尙左水使具敍五下直。長弓一張。長箭一部。片箭一部。筒兒一箇賜給。
정조 5년
申應顯啓曰。假注書趙衍德。身病猝重。勢難察任。今姑改差。何如。傳曰。允。
정조 5년
申應顯。以摠戎廳言啓曰。水原坡州別驍士等。辛丑條都試。今月十七日。設行於本營之意。敢啓。傳曰。知道。